ΚΑΝΟΝΙΣΜΟΣ (ΕΟΚ) αριθ. 2754/78 ΤΟΥ ΣΥΜΒΟΥΛΙΟΥ της 23ης Νοεμβρίου 1978 περί της παρεμβάσεως στον τομέα του ελαιολάδου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίoυ 1966 περί δημιουργίας κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΟΚ) αριθ. 1562/78(2), και ιδίως το άρθρο 12 παράγραφος 3,

την πρόταση της Επιτροπής,

Εκτιμώντας:

ότι, σύμφωνα με την εμπορική πρακτική, το ελαιόλαδο τίθεται σε εμπορία κατά γενικό κανόνα κατά τους έντεκα πρώτους μήνες της περιόδου- ότι, προκειμένου να αποφευχθούν κερδοσκοπικές συναλλαγές, πρέπει να προβλεφθεί ότι, κατά τον τελευταίο μήνα της περιόδου, οι οργανισμοί παρεμβάσεως αγοράζουν το ελαιόλαδο στην τιμή που ισχύει κατά την έναρξη της ιδίας περιόδου-

ότι η πώληση του ελαιολάδου που ευρίσκεται στην κατοχή των οργανισμών παρεμβάσεως πρέπει να πραγματοποιείται άνευ διακρίσεως μεταξύ των αγοραστών της Κοινότητος και με τις καλύτερες δυνατές οικονομικές συνθήκες- ότι το σύστημα του διαγωνισμού φαίνεται το πλέον ενδεδειγμένο για το σκοπό αυτόν-

ότι, εν τούτοις, ορισμένες ιδιάζουσες καταστάσεις δύνανται να καταστήσουν σκόπιμη τη χρησιμοποίηση άλλων διαδικασιών από εκείνη του διαγωνισμού-

ότι, προς το σκοπό οργανώσεως του καθεστώτος παρεμβάσεως κατά τρόπο ορθολογικό, πρέπει να καθορισθούν τα κέντρα παρεμβάσεως, λαμβάνοντας υπόψη, αφ' ενός, τον όγκο παραγωγής των διαφόρων ελαιοπαραγωγικών ζωνών και, αφ' ετέρου, τους διαθέσιμους αποθηκευτικούς χώρους στους τόπους που είναι δυνατόν να ορισθούν ως κέντρα παρεμβάσεως-

ότι πρέπει να καταργηθεί ο κανονισμός αριθ. 164/66/ΕΟΚ του Συμβουλίου της 27ης Οκτωβρίου 1966 περί του καθορισμού των κυρίων κέντρων παρεμβάσεως για το ελαιόλαδο και περί των κριτηρίων που ισχύουν για τον προσδιορισμό των άλλων κέντρων παρεμβάσεως(3),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι οργανισμοί παρεμβάσεως που ορίζονται από τα Κράτη Μέλη παραγωγής αγοράζουν το ελαιόλαδο:

- κατά τους μήνες Αύγουστο και Σεπτέμβριο στην τιμή παρεμβάσεως που ισχύει κατά το μήνα Ιούλιο,

- κατά το μήνα Οκτώβριο, στην τιμή παρεμβάσεως που ισχύει τον πρώτο μήνα της τρεχούσης περιόδου εμπορίας.

Άρθρο 2

1. Η πώληση του ελαιολάδου που ευρίσκεται στην κατοχή των οργανισμών παρεμβάσεως πραγματοποιείται με διαγωνισμό.

Εν τούτοις, εάν ιδιάζουσες συνθήκες το επιβάλλουν, η πώληση αυτή δύναται να πραγματοποιείται με άλλη διαδικασία.

Οι όροι του διαγωνισμού ή κάθε άλλης διαδικασίας πωλήσεως πρέπει να εξασφαλίζουν ισότητα προσβάσεως και μεταχειρίσεως όλων των ενδιαφερομένων, οιοσδήποτε και αν είναι ο τόπος εγκαταστάσεώς τους στην Κοινότητα.

Άρθρο 3

Τα κέντρα παρεμβάσεως πρέπει να ευρίσκονται σε ζώνη της οποίας η μέση ετήσια παραγωγή ελαιολάδου είναι τουλάχιστον 1 000 τόννοι. Εγκαθίστανται μόνο σε τόπους όπου υφίστανται επαρκείς εγκαταστάσεις για την αποθήκευση του ελαιολάδου που προσφέρεται στην παρέμβαση.

Άρθρο 4

Καταργείται ο κανονισμός αριθ. 164/66/ΕΟΚ.

Άρθρο 5

Ο παρών κανονισμός αρχίζει να ισχύει την τρίτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από 1ης Ιανουαρίου 1979.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 23 Νοεμβρίου 1978.

Για το Συμβούλιο

Ο Πρόεδρος

J. ERTL

(1) ΕΕ αριθ. 172 της 30.9.1966, σ. 3025/66.

(2) ΕΕ αριθ. Ν 185 της 7.7.1978, σ. 1.

(3) ΕΕ αριθ. 197 της 29.10.1966, σ. 3398/66.